Vyf verkool toe motor vlamvat ná ongelukArgieffoto Zinhle Mngomezulu, woordvoerder van die KwaZulu-Natalse padverkeersinspektoraat, het gesê die ongeluk het Saterdag omstreeks 22:00 plaasgevind. Sy het gesê ŉ BMW het gebots teen ŉ insleepvoertuig wat op pad was na ŉ ongelukstoneel. Volgens Mngomezulu was die insittendes van die BMW in die motor vasgekeer en het die motor ná die botsing aan die brand geslaan. Hulle is onherkenbaar verkool. Die insittendes van die BMW het glo ŉ partytjie bygewoon en het vinnig winkel toe gery. Hulle was glo weer op pad na die partytjie toe die ongeluk plaasgevind het. Mngomezulu het gesê die bestuurder van die insleepvoertuig en sy passasier is beseer in die ongeluk, maar is reeds uit die hospitaal ontslaan.